b'\n_START_ARTICLE_\nBala T\xc3\xbcrkvizyon 2015\n_START_SECTION_\nVinnere\n_START_PARAGRAPH_\nAserbajdsjans bidrag, \xc2\xabCocukluk yillari\xc2\xbb/\xc2\xabU\xc5\x9faql\xc4\xb1q ill\xc9\x99ri\xc2\xbb, oppn\xc3\xa5dde flest poeng i konkurransen og ble erkl\xc3\xa6rt som vinnerbidraget. Melodien ble fremf\xc3\xb8rt av \xc6\x8fhm\xc9\x99d \xc6\x8fmirli og den da fem \xc3\xa5r gamle Nuray R\xc9\x99hman. Hennes unge alder var et brudd p\xc3\xa5 reglementet for Bala T\xc3\xbcrkvizyon, som sier at deltakerne skal v\xc3\xa6re mellom \xc3\xa5tte og femten \xc3\xa5r. Noen dager etter finalen offentliggjorde den offisielle hjemmesiden for Tyrkvisjonens sangkonkurranse at bidraget hadde blitt diskvalifisert. Kort tid etter ble dette trukket tilbake, og Aserbajdsjans deltakere er de offisielle vinnerne av konkurransen._NEWLINE_Kasakhstans representant, Erkin Tursynkhan, og Kirgisistans representant, Aydin Nurdinov, som offisielt kom p\xc3\xa5 henholdsvis andre- og fjerdeplass, mottok priser under tyrkvisjonskonkurransen 19. desember, hvor de ogs\xc3\xa5 fremf\xc3\xb8rte sine Bala T\xc3\xbcrkvizyon-bidrag i l\xc3\xb8pet av sendingen.'